dr. Karolina Babič

**Zadruga kot primerna pravna oblika in model za krepitev ekonomske demokracije**

*Ta prispevek prikazuje tisto področje ekonomske demokracije, ki se dotika participacije déležnikov v zadrugah (z.o.o. in z.b.o.) ter v zadrugah s statusom socialnega podjetja (z.o.o., so.p. in z.b.o., so.p.). S prispevkom želimo prikazati, da obstoječa zakonodaja omogoča določeno mero participacije déležnikov že z Zakonom o zadrugah (Zzad-UPB2) in da je mogoče participacijo déležnikov formalno urediti na višjem nivoju, če Zakon o zadrugah nadgradimo še z Zakonom o socialnem podjetništvu (ZsocP). Skratka, že zadruge so kot pravne oblike zelo primerne za realizacijo participacije déležnikov, če pa zadruge nadgradimo še s principi in zakonodajnimi okvirji socialnega podjetništva, pa participacijo privedemo še na višji nivo.*

V primeru zadrug ne moremo govoriti samo o “delavski” participaciji, ampak moramo govoriti o “participaciji déležnikov” širše, saj ne govorimo samo o **delavskih zadrugah**, temveč o zadrugah kot članskih organizacijah, ki lahko v članstvo vključujejo poleg zaposlenih tudi dobavitelje, potrošnike, poslovne partnerje, lokalno skupnost in podobno. Zato govorimo o **participaciji déležnikov v širšem smislu**.

Participacijo v zadrugah in zadrugah s statusom socialnega podjetja lahko identificiramo v **treh točkah:**

1. upravljanje;

2. delitev dobička,

3. status lastnine.

V nadaljevanju bomo na kratko orisali vse tri točke v primeru zadrug in primerjalno z zadrugami s statusom socialnega podjetja.

**Upravljanje**

Zakon o zadrugah določa, da je **občni zbor vseh članov zadruge** najvišji organ odločanja v zadrugi, ter da ima v zadrugi **vsak član en glas**, ne glede na višino ali število vplačanih obveznih deležev, razen v primerih, ko pravila zadruge oziroma statut zadruge določajo, da lahko ima en član več glasov. Zakon o zadrugah je sicer torej naklonjen sistemu „en član = en glas“, vendar pa dopušča, da si posamezna zadruga v pravilih določi sistem „en član = več glasov“. Kadar pa je zadruga ustanovljena tudi v skladu z **Zakonom o socialnem podjetništvu**, ki določa, da je v socialnih podjetjih sprejemljiv samo sistem „en član = en glas“, s tem organiziramo participacijo déležnikov v zadrugi na višjem nivoju. Prav tako Zakon o socialnem podjetništvu participacijo déležnikov določa na višjem nivoju s tem, ko na načeli ravni izpostavlja **princip „demokratičnega soupravljanja“** ter določa, da mora imeti vsako socialno podjetje s posebnim notranjim aktom opredeljena pravila demokratičnega soupravljanja in vključevanja vseh déležnikov v upravljanje.

**Delitev dobička**

Zakon o zadrugah določa, da mora **zadruga 5 % dobička nameniti za obvezne rezerve**. Preostali dobiček se lahko izplačuje članom glede na število in višino obveznih in prostovoljnih deležev oziroma glede na druga notranja pravila zadruge, ali pa se vlaga v posebne sklade zadruge, ki jih določi občni zbor zadruge. Zakon o zadrugah torej minimalno opredeljuje, kako mora zadruga ravnati z dobičkom, konkretno ravnanje z 95 % dobička pa je prepuščeno posamezni zadrugi. Kadar je zadruga ustanovljena v skladu z Zakonom o socialnem podjetništvu pa je delitev dobička **že zakonsko regulirana na precej višjem nivoju**. Po Zakonu o zadrugah, ki kot primarni zakon določa zadruge, ostaja, da mora tudi zadruga s statusom socialnega podjetja 5 % dobička nameniti za obvezne rezerve. K temu Zakon o socialnem podjetništvu dodaja, da lahko zadruga, ki je socialno podjetje, med člane deli največ 20 % dobička, kar mora točno opredeliti v pravilih zadruge. In še več, če se zadruga odloči, da bo 20 % dobička delila med člane, potem mora po Zakonu o socialnem podjetništvu dobiček deliti enakomerno med člane, upravljalce in zaposlene. Skratka, zadruge, ki so socialna podjetja, so že po zakonu močneje zavezane k omejeni **enakopravno porazdeljeni udeležbi vseh déležnikov (članov, upravljalcev in zaposlenih) pri dobičku.**

**Status lastnine**

Zadruga je v skladu z Zakonom o zadrugah **tipična “članska organizacija”**, je torej skupnost članov s skupnimi gospodarskimi in družbenimi interesi in torej **ni kapitalska družba**. Vendar pa ima določene značilnosti kapitalskih družb, saj se premoženje zadruge, ki v primeru prenehanja zadruge po poplačilu upnikov preostane, prenese na člane zadruge v skladu s številom in višino vplačanih obveznih in prostovoljnih deležev. Pri zadrugah gre torej za nekakšno mešanico članske organizacije in kapitalske družbe, saj so člani zadruge hkrati tudi individualni lastniki zadruge.

Kadar pa je zadruga ustanovljena v skladu z Zakonom o socialnem podjetništvu, **postane bolj izrazito članska organizacija**, s še manj značilnostmi kapitalskih družb. Člani zadruge, ki je hkrati socialno podjetje, namreč niso individualni lastniki zadruge, čeprav lahko participirajo na 20 % dobička zadruge. Takšna zadruga sicer je lastnina (skupnostna lastnina) vseh njenih članov, vendar pa se premoženje zadruge, ki v primeru prenehanja zadruge po poplačilu upnikov preostane, ne more prenesti na člane, temveč se lahko prenese samo na podobno socialno podjetje ali na samoupravno lokalno skupnost. Kadar je torej zadruga ustanovljena v skladu z Zakonom o socialnem podjetništvu, člani zadruge niso individualni lastniki zadruge z opredeljenimi deleži, temveč je **lastnina zadruge nedeljiva, zadružniki pa imajo lastnino zadruge kot “skupnostno” lastnino**, ki je niti po prenehanju zadruge ne morejo razdeliti med člane. Status lastnine v tem primeru temelji na konceptu uporabne vrednosti lastnine za člane, ne pa na konceptu kapitalske vrednosti lastnine za vlagatelje. Zakon o socialnem podjetništvu v tem oziru nadgrajuje in jasneje definira drugačen status lastnine, ki ga Zakon o zadrugah pušča nedorečenega nekje vmes med članskimi organizacijami in kapitalskimi družbami.

**Zaključek**

S temi tremi točkami prispevek pokaže, da nam nadgradnja Zakona o zadrugah z Zakonom o socialnem podjetništvu že daje **višji nivo ekonomske demokracije** na področju zadružništva. Kljub temu so za izboljšanje ekonomske demokracije na tem področju še potrebne novelacije omenjenih in drugih zakonov. Še posebej pa je potrebna nenehna izdatna in usmerjena promocija ter sistem usposabljanja in izobraževanja na področju soupravljanja in soodgovornosti. Za realizacijo višjega nivoja ekonomske demokracije skozi model zadružništva je potrebno resno izboljšati strokovna znanja, veščine sodelovanja v skupnostnih procesih, socialne veščine in komunikacijo vseh déležnikov.